- ዎኔ ተሰሎንቄ
- <
- 1
- >

ጳዉሎስ ተሰሎንቄ መኒሃ
ከተቦ ሶህኑተ
ኣጉስ
ተሰሎንቅት መቄዶነ ዬኖ ሮም ባዲሃ ሎረ ከተመ እቅ፤ ጳዉሎስ ተሰሎንቄን መገን አመዕናኖ ዱእ ምኒ ኡርሾሁ ፍልጵስዩስ ባዱ አጉር ኦሮዕዮች ኤተሮንት፤ እሁን ቤሉ አይሁድ ሃይማኖቲ ቶጎተ ሆንጠኮ መገኑ ደግቡ ኡመት ጳዉሎስ ሆንጠህሰኖ አመዕናኖ ሶህኖን ተሽ ይቶኢሃ እኮቤቺሃ አይሁድ መኑ ጢቅስ ጳዉሎሴ አሌን ኬኦ እቅ፤ ህካን እኮቤቺሃ ጳዉሎስ ተሰሎንቅተ አጉር ቤርየ ዬኖቤቹ መሮተ ግደ እኮስ፤ ዱንክ ቆሮንቶሰ ኢሌገን ሆንጠክ ሀዕለንስ ሄዕዮ ጢሞቲዎስ ተሰሎንቅተ መር ፈንቀሎገን አመዕናኖ በላን ኬዕዮርቹ ሂር ኩሎስ።
ጳዉሎስ ዎኔስ ሶህኑተ ተሰሎንቄ አመዕናኖተ ከተቦሁ አመዕናኑተ ጠረኝሲሃት እቅ፤ አመዕነትሰለከ ኢተሰ ጡመ ዱዱቡ ሞጮጭ መገኑ ገለትጬእ፤ ጳዉሎስን በለሰ ደገሞ ወክት ሀትኔ ሄኡ ሄዕዮጎር ቃግሰኖሳት፤ ህከኒች በርግ መሲህ ኢስ ፈንቀል አሜተኖ ዬኖ ጠው አሌን ኬኦ ጠዕምቶተ መስለ ኣሰኖ፤ ህተን ጠዕምቶች መት-መቱስ፦
«መሲህ ኢስ ፈንቀሎተ ብርተ ሬቶ አመዕናኑት መሲህ ኢሲ ፈንቀሊንከስ ደግሲሰኖ ዘላለም ሄእ ቤቀንታእረ እካእንዶ? መሲህ ኢስ ፈንቀል አሜተኖሁ መ ወክትዪት?» ይታእታን፤ ጳዉሎስን ህከን ሃሌን «መሲህ ኢስ ፈንቀል አሜትስ ትምርት ተብሴን አገርቴነን ጨለ ይቴን ሆጉክዕኔ አዕዬ» የን ሸዦሰ።
መጻፉስ አፎሃ
ኣጉስ (1፥1)
ጳዉሎሴ ሙንዲኑተለከ ገለትጩስ (1፥2—3፥13)
አመዕነቲን ሀት ሄኤኖ ጎር ኩለመኖ ትምርት (4፥1-12)
መሲህ ኢስ ፈንቀል አሜቱስ ኩለኖ ትምርት (4፥13—5፥11)
ጎፍሜ ሸዘነተ (5፥12-22)
መጨረሸስ (5፥23-28)
1
1 አነ መገንለከ ቀርቾሃ መሲህ ኢስረ እኮሀኑኡተ ተሰሎንቄን ዮ መገን አመዕናኖ ዱእ ምኒ መኒሃ ጳዉሎሴች፥ ሲላሴችለከ ጢሞትዎሴች ሶሀንቶእተ ሶህኑ፤ ኣስቱትለከ ወገሬቱ ክዕኔሃ እሁን። ሶቀ. 17፥1።
ተሰሎንቄ አመዕናኖ ሄኡለከ አመዕነቱሰ
2 ነኡ ዱአ አዕናም ወክት ጉዕመንከ ክዕኔተ ቃንገን ክዕኔተኔሃ መገኑ ገለትጭናም። 3 አናኔ መገን ብሬን አመዕነቲን አቴንተ ሆጉተ ኢታን ጠረኝቴን አኡክዕኔለከ ቀርቹሃኔ መሲህ ኢሳን ዮህዕኔ ተብሴክዕኔ ጠረኝመተ ጉዕመ ወክት ቃንጋም። 4 መገኒን ኢተንቴንተ አመኦሶ! መገኑ ዶዕሬህዕኔገ ደንጋም። 5 ነኡ እንጂለ ክዕኔቤቹ ኤንቦሚሁ ጠለዕል ላጋን እሁዕነ ወልቃንለከ ጠሊለ አያን እንጂል ሀንቅ አመዕኒንት፤ ህትን ክዕኔን ሜጡበ ሄዕኖም ወክት ክዕኔተ ሀዕልኖተ ሀት እንክ ሄዕኖም ጎር አዕኑ ገውንኩክዕኔ ደጌነንተ። 6 ልግብ ኦርሸት እልቶህዕኔ ጎሬሁ ጠሊለ አያኒን ደገንቶ ሙንዲኖን ላገስ ቶጌንታአ፤ ኔሳለከ ቀርቹ አጉዴንታአ። ሶቀ. 17፥5-9። 7 ህካን እኮቤቺሃ አዕኑ መቄዶናንለከ አካይ ባዶን ዮ አመዕናኖተ ጉዕሚንከ ጡመ ምሳልተ እኬንተሰ። 8 ቀርች ላገት ክዕኔች ፉልት ሞጮጨንቶኢሁ መቄዶንለከ አካይ ባዶን ጠለዕል እሁዕነ መገኖን ዮህዕኔ አመዕነቱ ጉዕመ ቤቾን ሞጮጨሞቤቺሃ ከን ጠዊሃ ነኡ መቱርቹሃ ጠወኡ ሀስሰኖኔበአ። 9 ክዕኔቤቹ አሜንቶም ወክት ጡመገ ቶጌነንተገለከ አዕኑ ሽርክክዕኔ ጌኝአቴን ሀንቅለከ ሄአኖ መገኑ ካደሚሃ ሀት እኬን ፈንቀልቴንተ ጎር እሰ ገውንኩሰ ኩልታአ። 10 ህትን መገኑ ሬሆች ኬሾሲሃ፥ አሜታ መገን ኡሙዕሬች ጡምሰኖኔሃ፥ ቤቱስ ኢስ ሰሜች አሜተኖገ ሀት እኬን አገርቴነንተ ጎሬ ኩልታአ።

- ዎኔ ተሰሎንቄ
- <
- 1
- >

1:1 ሶቀ. 17፥1።

1:6 ሶቀ. 17፥5-9።

© 2025 TWFTW